සාමය සහ සමෘද්ධිය සමඟින් ඉදිරියට ගමන් කරන ශ්‍රී ලංකාවේ ස්වෛරීත්වය හා භෞමික අඛණ්ඩතාව සුරැකීම වෙනුවෙන් පූර්ණ සහයෝගය ලබාදෙන බව ඉන්දීය ජනතා පක්ෂයේ නායක ආචාර්ය සුබ්‍රමනියම් ස්වාමි මහතා අවධාරණය කරයි.අභිනවයෙන් පත් වූ භාරතීය ජනතා පක්ෂ රජය ශ්‍රී ලංකාව සමඟ ඉතා කිට්ටු සම්බන්ධතාවන් ගොඩනඟා ගැනීමට දැඩි උනන්දුවකින් කටයුතු කරන බවද ස්වාමි මහතා ප්‍රකාශ කරයි.ඉන්දීය රජය ශ්‍රී ලංකාවේ සංවර්ධනය, සංහිඳියාව සහ නැවත පදිංචි කිරීමේ ක්‍රියාවලියට අඛණ්ඩව සහයෝඟය ලබාදෙන බවද පෙන්වා දෙන ඒ මහතා ඉදිරියටත් එම සහයෝඟය හිමිවන බවද එය දෙරට අතර පවතින ඵෙතිහාසික මිතුදම වඩා ශක්තිමත් කිරීමට හොඳ අවස්ථාවක් බවද කියාසිටී.මෙරට මාධ්‍ය වෙත අඳහස් පළකරමින් ආචාර්ය සුබ්‍රමනියම් ස්වාමි මහතා මේ බව ප්‍රකාශ කළේය.ඉන්දියාව ඉතා දීර්ඝකාලයක් පුරා ශ්‍රී ලංකාවේ සංවර්ධනයට සහයෝගය දක්වන පාර්ශවකරුවෙක් බව සිහිපත් කළ ආචාර්ය සුබ්‍රමනියම් ස්වාමි මහතා පසුගිය 2009 වසරේ දී යුද්ධය නිමාවීමෙන් පසු උතුරු නැඟෙනහිර දමිළ ජනතාව යළි පදිංචි කිරීම, යටිතල පහසුකම් ගොඩනැංවීම, නිවාස ඉදිකිරීම ආදිය වෙනුවෙන් ඉන්දියාව සහයෝඟය දී තිබෙන බවද කීවේය.ඉන්දීය රජයේ ආධාර මත උතුරු හා නැඟෙනහිර ජනතාව වෙනුවෙන් නිවාස 50,000ක් ඉදිකිරීමේ කටයුතු මේ වනවිට සාර්ථකව ක්‍රියාත්මක වන බව සඳහන් කළ ඒ මහතා එහි පළමු අදියර යටතේ ක්‍රියාත්මක කළ නිවාස 1,000 ඉදිකිරීමේ කටයුතු සාර්ථකව අවසන් කර තිබෙන බවද මේ වනවිට එහි දෙවැනි අදියර ආරම්භකර තිබෙන බවද පෙන්වා දුන්නේය.මේ අතර හෙතෙම පෙන්වා දුන්නේ සංස්කෘතිය, ආහාරපාන, සම්ප්‍රදායන්, අධ්‍යාපනය, කෘෂිකර්මය, ධීවර කර්මාන්තය සහ ආගමික වත්පිළිවෙත් ආදිය අතින්ද ඉන්දියාව හා ශ්‍රී ලංකාව අතර සමාන ලක්ෂණ දැකිය හැකි බවයි.නව අගමැතිවරයා දිවුරුම් දීමේ අවස්ථාවට ශ්‍රී ලංකා ජනාධීපති මහින්ද රාජපක්ෂ මහතා ඇතුළු දකුණු ආසියානු කලාපයේ සියලු රටවල රාජ්‍ය නායකයන් වෙත ආරාධනා කර තිබෙන බවද ජනාධිපති මහින්ද රාජපක්ෂ මහතාගේ පැමිණීම සම්බන්ධයෙන් තමිල්නාඩු මහ ඇමැතිනී ජයලලිතා ජයරාම් විරුද්ධත්වය බළකර තිබෙන බවද ඒ මහතා සඳහන් කළේය.මෙය ස්වෛරී රාජ්‍යයක නායකයෙකු වෙත කරන ලද ආරාධනාවක් බව පෙන්වා දුන් ආචාර්ය සුබ්‍රමනියම් ස්වාමි මහතා ඉන්දීය ව්‍යවස්ථාවට අනුව එහි සම්පූර්ණ බලය මධ්‍යම රජය සතුවන බවද පැවසීය..